L'Ajuntament inicia una campanya que insisteix en la importància del reciclatge
11 de desembre de 2019

Des de l'àrea de Sostenibilitat Ambiental s'ha iniciat una campanya de promoció de bones pràctiques en matèria de residus urbans. D'aquesta manera, l'Ajuntament de l'Eliana continua convidant a la ciutadania a depositar en els seus corresponents contenidors tot tipus de residus.

Sota el lema “Contra el canvi climàtic: practica la reducció i el reciclatge” s'ha dissenyat un díptic amb forma circular que incideix en la importància de generar menys residus i que també inclou informació pràctica detallada sobre on i com depositar els diferents residus que generen els veïns i veïnes de l'Eliana. La campanya comprén el repartiment domiciliari de 7.500 exemplars del díptic informatiu.

En la publicació, es recorda a la població les diferents fases que intervenen en la gestió dels residus, generant impactes negatius sobre el medi ambient i incrementant el cost econòmic d'aquesta. Repensar els hàbits de consum és un pas que fa a les persones estar més prop de la solució que del problema. A casa, reutilitzar i reparar els objectes abans de tirar-los al fem i separar cada fracció per a depositar-la allí on correspon, permet que els materials recuperables siguen aprofitats i que tancar el cercle dels residus resulte menys onerós per al planeta i per a les persones.

Per a la regidora de Medi Ambient, Cristina Díaz, “és important insistir a la població que els hàbits correctes de gestió de residus urbans és imprescindible per a aconseguir que el reciclatge siga efectiu. Aquesta és una manera amb la qual totes i tots podem contribuir en la lluita contra el canvi climàtic”.